RÅDETS FORORDNING (EF) Nr. 2597/97 af 18. december 1997 om supplerende regler til den fælles markedsordning for mælk og mejeriprodukter med hensyn til konsummælk

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 42 og 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

Formålet med Rådets forordning (EØF) nr. 1411/71 af 29. juni 1971 om fastsættelse af supplerende regler for den fælles markedsordning for mælk og mejeriprodukter vedrørende konsummælk (4) er så vidt muligt at udvikle markedet for produkter henhørende under KN-kode 0401 ved kvalitetsgaranti og tilpasning til forbrugernes behov og ønsker; fastsættelsen af handelsnormer for de pågældende mejeriprodukter bidrager til at stabilisere markedet og dermed til en rimelig levestandard for landbrugsbefolkningen; det er derfor både i mælkeproducenternes og forbrugernes interesse at fastholde en sådan ordning;

af forenklings- og klarhedshensyn med henblik på at garantere retssikkerheden bedst muligt og for at udnytte erfaringen på området bør der foretages visse tilpasninger af forordningens bestemmelser, og disse bør samles i en ny forordning;

for at imødekomme forbrugerne, der lægger stadig større vægt på mælkeproteinernes næringsaspekter, bør det sikres, at det naturlige mælkeproteinindhold under ingen omstændigheder reduceres, og desuden tillades, at der tilsættes mælkeproteiner, mineralsalte eller vitaminer til mælk, eller at laktoseindholdet nedsættes;

artikel 5, stk. 9, i Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter (5) indeholder krav til konsummælks sammensætning; med henblik på at opnå sammenhæng bør disse bestemmelser indsættes i handelsnormerne samtidig med, at der foretages tilpasninger under hensyntagen til erfaringen på området;

Rådets direktiv 79/112/EØF af 18. december 1978 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne levnedsmidler (6) og Rådets direktiv 90/496/EØF af 24. september 1990 om næringsdeklaration af levnedsmidler (7) finder anvendelse;

for at ordningen kan blive sammenhængende, bør der gælde tilsvarende krav for produkter, der importeres fra tredjelande;

medlemsstaterne fastsætter kontrolforanstaltninger og sanktioner i tilfælde af overtrædelse af denne forordning -

UDSTEDT FØLGENDE FORORDNING:

Artikel 1

1. I denne forordning fastsættes der normer for produkter henhørende under KN-kode 0401 til konsum i Fællesskabet, idet kravene med hensyn til beskyttelse af folkesundheden dog ikke berøres heraf.

2. I denne forordning forstås ved:

a) »mælk«: det ved malkning af en eller flere køer fremkomne produkt

b) »konsummælk«: de produkter, der er anført i artikel 3, og som skal leveres i uforandret stand til forbrugerne

c) »fedtindhold«: mælkens mælkefedtindhold i masseprocent

d) »proteinindhold«: mælkens proteinindhold i masseprocent (fremkommer ved at gange mælkens samlede kvælstofindhold udtrykt i masseprocent med 6,38).

Artikel 2

1. Kun mælk, der opfylder kravene for konsummælk, må leveres eller overdrages uden forarbejdning til den endelige forbruger enten direkte eller via restauranter, hospitaler, kantiner eller andre tilsvarende storkøkkener.

2. Varebetegnelserne for disse produkter er som anført i artikel 3. Disse betegnelser er forbeholdt de deri definerede produkter, idet de dog kan anvendes i sammensatte betegnelser.

3. De enkelte medlemsstater fastsætter foranstaltninger til informering af forbrugerne om produkternes art eller sammensætning i alle de tilfælde, hvor udeladelse af denne information vil kunne vildlede forbrugerne.

Artikel 3

1. Følgende produkter betragtes som konsummælk:

a) rå mælk: mælk, som hverken er blevet opvarmet til over 40 °C eller har været underkastet en tilsvarende behandling

b) sødmælk: varmebehandlet mælk, som med hensyn til fedtindhold svarer til en af følgende definitioner:

- standardiseret sødmælk: mælk, hvis fedtindhold udgør mindst 3,50 % (m/m). Medlemsstaterne kan dog fastsætte en ekstra sødmælkskategori med et fedtindhold på mindst 4,00 % (m/m)

- ikke-standardiseret sødmælk: mælk, hvis fedtindhold ikke er blevet ændret efter malkningen hverken ved tilsætning eller fjernelse af mælkefedt eller ved blanding med mælk, hvis naturlige fedtindhold er blevet ændret. Fedtindholdet må dog ikke være under 3,50 % (m/m)

c) letmælk: varmebehandlet mælk med et fedtindhold på mindst 1,50 % (m/m) og højst 1,80 % (m/m)

d) skummetmælk: varmebehandlet mælk med et fedtindhold på højst 0,50 % (m/m).

2. Med forbehold af stk. 1, litra b), andet led, er kun følgende ændringer tilladt:

a) ændring af mælkens naturlige fedtindhold ved fjernelse eller tilsætning af fløde eller tilsætning af sødmælk, letmælk eller skummetmælk for at overholde det foreskrevne minimumsfedtindhold for konsummælk

b) tilsætning af mælkeproteiner, mineralsalte eller vitaminer til mælk

c) nedsættelse af mælks laktoseindhold ved at omdanne det til glucose og galactose.

De i litra b) og c) omhandlede ændringer af mælkens sammensætning er kun tilladt, hvis de angives på produktets emballage på et sted, så det er klart synligt, let læseligt og ikke kan slettes. Denne angivelse fritager dog ikke fra forpligtelsen til en næringsdeklaration som omhandlet i direktiv 90/496/EØF. Ved tilsætning af proteiner skal mælkens proteinindhold være på mindst 3,8 % (m/m).

En medlemsstat kan dog begrænse eller forbyde de ændringer af mælkens sammensætning, der er nævnt i litra b) og c).

Artikel 4

Konsummælk skal:

a) have et frysepunkt, der ligger omkring det gennemsnitlige frysepunkt for rå mælk i det område, hvor mælkeindsamlingen har fundet sted

b) have en masse på mindst 1 028 g pr. liter mælk med 3,5 % (m/m) fedtstof og ved en temperatur på 20 °C eller en tilsvarende masse pr. liter mælk med et andet fedtindhold

c) indeholde mindst 2,9 % (m/m) protein i mælk med 3,5 % (m/m) fedtstof eller en tilsvarende koncentration for mælk med et andet fedtindhold

d) have et fedtfrit tørstofindhold på mindst 8,5 % (m/m) i mælk med et fedtindhold på 3,5 % (m/m) eller en tilsvarende procentdel for mælk med et andet fedtindhold.

Artikel 5

Produkter, der indføres i Fællesskabet og som skal sælges som konsummælk, skal være i overensstemmelse med denne forordning.

Artikel 6

Direktiv 79/112/EØF anvendes, bl.a. for så vidt angår de nationale bestemmelser om mærkning af konsummælk.

Artikel 7

1. Medlemsstaterne træffer alle de nødvendige foranstaltninger til at kontrollere anvendelsen af denne forordning, iværksætte sanktioner ved overtrædelser, forebygge og bekæmpe svig.

Disse foranstaltninger og eventuelle ændringer af dem meddeles Kommissionen måneden efter, at de er vedtaget.

2. Kommissionen fastsætter gennemførelsesbestemmelserne til nærværende forordning efter proceduren i artikel 30 i Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter (8).

Artikel 8

Forordning (EØF) nr. 1411/71 ophæves.

Henvisninger til forordning (EØF) nr. 1411/71 betragtes som henvisninger til nærværende forordning.

Artikel 9

Denne forordning træder i kraft den 1. januar 1998. Artikel 4 gælder dog fra den 1. januar 1999.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. december 1997.

På Rådets vegne

F. BODEN

Formand

(1) EFT C 267 af 3. 9. 1997, s. 93.

(2) EFT C 339 af 10. 11. 1997.

(3) Udtalelse afgivet den 29. oktober 1997 (endnu ikke offentliggjort i Tidende).

(4) EFT L 148 af 3. 7. 1971, s. 4. Forordningen er senest ændret ved forordning (EØF) nr. 2138/92 (EFT L 214 af 30. 7. 1992, s. 6).

(5) EFT L 268 af 14. 9. 1992, s. 1. Direktivet er senest ændret ved direktiv 96/23/EF (EFT L 125 af 23. 5. 1996, s. 10).

(6) EFT L 33 af 8. 2. 1979, s. 1. Direktivet er senest ændret ved direktiv 97/4/EF (EFT L 43 af 14. 2. 1997, s. 21).

(7) EFT L 276 af 6. 10. 1990, s. 40.

(8) EFT L 148 af 28. 6. 1968, s. 13. Forordningen er senest ændret ved forordning (EF) nr. 1587/96 (EFT L 206 af 16. 8. 1996, s. 21).